- На радыё трапіла выпадкова. Пасля заканчэння Беларускай дзяржаўнай кансерваторыі спачатку працавала выкладчыкам у Маладзечненскім музычным вучылішчы, потым - у Мінскім дзяржаўным каледжы мастацтваў. Але педагагічная кар'ера была нядоўгай. Неўзабаве адзін з маіх знаёмых, кампазітар Дзмітрый Далгалёў, у той час - музычны рэдактар на радыё, прапанаваў мне таксама паспрабаваць сябе ў гэтай якасці. І ўжо ў маі 1996 года ў эфір выйшаў мой першы аўтарскі праект "Зоркі сусветнай оперы". Затым былі "Песня для вас", "Эстрадная студыя", "Вячэрняя рапсодыя" і іншыя.